

Som medlem af avlsforeningens bestyrelse vil jeg arbejde for, at alle medlemmer skal føle sig godt til passe i foreningen. Det skal være hyggeligt og dejligt for alle på dyrskuer, såvel som til diverse møder og events.

Jeg vil gerne fokusere på afsætning af kød, og arbejde på at skaffe 1 eller 2 rigtig store kunder, som vi kunne levere til i fællesskab. Disse kunder skal værdsætte virkelig første klasses kød, dvs. vi skal have fat i Michelin restauranterne (eller lidt mindre kan også gøre det). Kødet skal brandes som noget specielt, herunder min. 21 dage på krog, evt dry aging. Dvs. naturkød af første klasse, som samtidig sikrer biodiversiteten (fugle og insekter) i den danske natur på baggrund af den naturpleje, som dyrene laver. Vi har en historie at fortælle om naturpleje, dyrevelfærd osv.

Kravet om læskure skal droppes fuldstændigt for højlændere, da det giver ekstra omkostninger til ingen verdens nytte. Desuden afholder det mange fra at blive økologer. Hvis man er økolog kan kødet sælges til en langt højere pris, da efterspørgslen er høj.

Jeg er 64 år og har haft en ejendom med en større mælkeproduktion i over 30 år. Det har været min drøm i mange år en dag at få højlændere. Det blev så først til noget for seks år siden, efter salget af vores mælkeproduktionsejendom.

For tre år siden flyttede vi til en mindre ejendom, som vi havde fået totalrenoveret efter 10 års udlejning. Her har vi i dag vores besætning på 24 højlændere. Vi laver naturpleje for Esbjerg Kommune samt enkelte private. Vi forventer i år otte kalve.

Til reproduktion lejer vi hvert år en tyr med god afstamning. Alt kød sælges i dag ved stalddøren.

**Henning Skouboe**

Guldager Stationsvej 109, Guldager, 6710 Esbjerg V